ધરતીકંપે ભુજ શહેરની મહોલ્લા અને ફળિયા સંસ્કૃતિને છીન્ન ભીન્ન કરી નાખી છે, ભુજ શહેરનો નાગરિક આજે બે-ત્રણ વર્ષ પછી પણ પોતાના ફળિયા, મહોલ્લા કે શેરી માટે ઝંખે છે. ત્યારે અગાઉ કચ્છ રાજ્યના સમયમાં ભુજ શહેરના ફળીયા, મહોલ્લા કે શેરીની રચના જ એવા પ્રકારની કરવામાં આવી હતી કે દરેક કોમ અને જ્ઞાતિઓના સમુહને એક સાથે એક ફળિયા કે શેરીમાં વસાવવામાં આવ્યા હતા. અને એ શેરી કે મહોલ્લો પણ એ જ્ઞાતિના નામ થી જ ઓળખવામાં આવતો હતો. નાગર જ્ઞાતિ આજે તો ધરતીકંપ પછી શહેરના દૂર દૂરના વિસ્તારોમાં, શહેરના સીમાડાઓથી પણ દૂર સુધી વિસ્તરી ચૂકી છે. પરંતુ અગાઉ ઉપલીપાળ, હાટકેશ્વરજીનું મંદિર અને નાગર ચકલાનો વિસ્તાર એ જ નાગર જ્ઞાતિની વસતીના મુખ્ય વિસ્તાર હતા.